Drie sterf toe vier voertuie botsFoto: Netcare 911 Drie mense is dood en vier ander beseer in ŉ botsing Sondagaand op die N8 tussen Bloemfontein en Petrusburg in die Vrystaat. Nick Dollman, woordvoerder van Netcare 911, het gesê paramedici is omstreeks 19:30 na die toneel ontbied. Vier voertuie was by die ongeluk betrokke, maar die oorsaak van die botsing is nie bekend nie. “Paramedici van verskillende nooddienste het sewe pasiënte, onder wie ŉ baba, op die toneel behandel. Die pasiënte se beserings het gewissel van gering tot ernstig,” het Dollman gesê. Drie mense het op die toneel gesterf en brandbestryders moes meganiese toerusting gebruik om hul liggame uit die voertuigwrakke te verwyder. Die polisie ondersoek die voorval.